text:
26 Nov 2005 - 31 Oct 2018
Főminiszter Lőng Can-jing (Leung Zan-jing)
Népszámlálás szerint 7 071 576 fő (2011)[2] +/-
Becsült 7 219 700 [3] fő (2013. december)
Hongkong Különleges Igazgatású Terület, röviden Hongkong a Kínai Népköztársaság két különleges igazgatású területének egyike (a másik Makaó), 263[7] szigetből álló városállam[8], bár a köznyelvben gyakran egyszerű városként értelmezik. Hongkongot a Dél-kínai-tenger határolja.[9]
Területe Budapest kétszeresét teszi ki, míg lakossága Magyarország népességének körülbelül kétharmada. A Föld egyik legsűrűbben lakott területe,[10] lakóinak 93,6%-a kínai nemzetiségű,[11] akiknek nagy része a szomszédos Kuangtung (Guangdong) tartományból származik.[12]
Hongkong az első ópiumháború (1839–1842) után a Brit Birodalom fennhatósága alá került, először csak a Hongkong-sziget, majd 1860-ban a Kaulung-félsziget és 1898-ban az Új területek is. A második világháborúban japán megszállás alá került. A háború után ismét a Brit Birodalom részét képezte, 1997-ben csatolták vissza Kínához.[13][14] Az 1970-es évektől 2006-ig Hongkongban a „pozitív be nem avatkozás” elnevezésű gazdasági politikát követték.[15][16] A gyarmati időszak jelentősen befolyásolta Hongkong kultúráját, melyről gyakran állítják, hogy benne „találkozik Kelet és Nyugat”.[17] Ugyancsak a gyarmati befolyásnak köszönhetően Hongkong oktatási rendszere egészen 2009-ig a britekét követte.[18]
8.4.1 Filmgyártás
8.6 Hagyományok és szokások
Nevének eredete és jelentése[szerkesztés | forrásszöveg szerkesztése]
Földrajza és klímája[szerkesztés | forrásszöveg szerkesztése]
Hongkong a gyarmatosítás előtt[szerkesztés | forrásszöveg szerkesztése]
A Han-kori Léjcengnguk (Lei zeng nguk) sírmúzeum Kaulung (Kowloon)ban; 1955-ben fedezték fel.[38]
Kr. e. 214-ben Csin Si Huang-ti (Qin Shi Huangdi), Kína első császára meghódította a mai Liangkuang (Liangguang) (Kuangtung (Guangdong) és Kuanghszi (Guangxi)) területén élő Pajjüe (Baiyue) törzseket és beolvasztotta a területet a császárságba. A mai Hongkong területe régen Nanhaj (Nanhai) prefektúrához tartozott, nem messze Nanjüe (Nanyue) királyság fővárosától, Punjüétől (Punyuétől).[45][46] A Csin-dinasztia összeomlása után a terület a Nanjüe (Nanyue) királyság uralma alá került.[47] Amikor Kr. e. 111-ben Vu (Wu) császár meghódította a királyságot, Hongkong területét a Csiaocse (Jiaozhi) prefektúrához csatolták. Valószínűleg ebből a korszakból származik a Kaulung-félszigeten található Léjcengnguk (Lei zeng nguk) sírmúzeum (李鄭屋古) is.[48]
Brit gyarmatként[szerkesztés | forrásszöveg szerkesztése]
Victoria az 1890-as években
Hongkong brit zászlaja (1876–1910)
Hongkong brit zászlaja (1910–1959)
1893-ban, miután a Csing-dinasztia betiltotta az ópiumimportot, kirobbant az ópiumháború. A britek 1841. január 20-án elfoglalták Hongkong-szigetet, melyet először a Charles Elliot kapitány és Csisan (Qishan) kormányzó között létrejött fegyverszüneti egyezmény alapján a britek fennhatósága alá helyeztek volna. Az egyezményt hivatalosan sosem ratifikálták, a két kormány magas rangú tisztviselőinek vitája miatt.[60] Hongkong hivatalosan 1842. augusztus 29-én, a nankingi szerződés alapján került a Brit Birodalomhoz. A britek Victoria alapításával a következő évben koronagyarmatot hoztak létre.[61] A brit uralom kezdetekor Hongkong-szigeten 7450 kínai élt, 1870-re Hongkong-sziget és Kaulung (Kowloon) lakossága 115 000 kínai lakosra duzzadt, a városban ekkor 8754 európai élt.[62]
Japán megszállás[szerkesztés | forrásszöveg szerkesztése]
A második világháború idején, 1941. december 8-án a Japán Birodalom megszállta Hongkongot.[66] A hongkongi csata eredményeként december 25-én a brit és kanadai haderő feladta a várost.[67] A japán megszállás ideje alatt a civil lakosság élelmiszerhiánnyal küzdött és csak az engedélyezett fejadagokat kapták meg. Továbbá a várost hiperinfláció sújtotta és a japán katonai jent vezették be fizetőeszközként. A japánok statáriumot hírdettek és ezidőben sokan meghaltak az éhinség vagy a terjedő betegségek, például a tuberkulózis miatt.[68]
A megszállók a munkanélkülieket az ország belsejébe telepítették át és Hongkong lakossága ezidőben drasztikusan lecsökkent 1945-re 1,6 millióról 600 000 főre.[68][69] A háború végén 1945-ben az Egyesült Királyság visszaszerezte volt gyarmatát.[70]
Az 1950-es évektől az 1990-es évekig[szerkesztés | forrásszöveg szerkesztése]
1983-ban az Egyesült Királyság Hongkong státusát koronagyarmatról „függő területre” változtatta és tárgyalásokat indított Kínával az Új területek lejáró kölcsönszerződése miatt. 1984-ben aláírták egy egyezményt, mely Hongkong Kínához való visszacsatolásának dátumául 1997-et jelölte meg.[65] 1990-ben ratifikálták a hongkongi alaptörvényt, mely a visszacsatolás után volt hivatott biztosítani a város számára a „különleges igazgatású terület” státusával járó autonómiát.[65]
A visszacsatolás után (1997-től napjainkig)[szerkesztés | forrásszöveg szerkesztése]
Hongkong törvényhozó testületének épülete a Központi kerületben
Hongkong 1997 óta Kína különleges igazgatású területe. Alaptörvénye (Basic Law) értelmében nagy fokú autonómiát élvez, csak honvédelmi és külügyi kérdésekben függ a kínai kormánytól. Az Egyesült Királysággal aláírt átadási egyezmény szerint Hongkong 1997 után még legalább ötven évig fenntarthatja kapitalista gazdasági rendszerét, és Kína nem vezethet be szocialista rendszert ez idő alatt.[84][85][86]
Hongkong politikai életére a Végrehajtó Tanácsot támogató Peking-párti csoportok és a pándemokrata tábor közötti ellentét a jellemző, utóbbi a gyorsabb demokratizálódás és az „egy ember – egy szavazat” elv pártfogója.[94]
Jogrendszer és igazságszolgáltatás[szerkesztés | forrásszöveg szerkesztése]
Hongkong jogrendszere teljesen független a kínai jogrendszertől és továbbra is a gyarmati korszakban bevezetett angol jog „common law” gyakorlatát követi.[95] A hongkongi bíróságok korábbi ítéletek alapján, azaz precedensalapon hoznak ítéletet,[20][96] melynek során figyelembe vehetik más, precedensjogot alkalmazó országok bírósági döntéseit is.[20][96] Arra is lehetőség van, hogy a Legfelsőbb Bíróság nem állandó tagjaként más precedensjogot alkalmazó országbeli bíró is részt vegyen a tárgyalásokon.[20][96]
A Legfelsőbb Bíróság (Court of Final Appeal) alatt a Felsőbíróság (High Court) található, mely két részből áll, a Fellebbviteli Bíróságból (Court of Appeal) és az Elsőfokú Bíróságból (Court of First Instance). Ezek alatt található a Kerületi Bíróság (District Court), amelynek hatáskörébe tartozik a Családjogi Bíróság (Family Court).[97] További ítélethozatali szervek az Ingatlanügyi Döntőbíróság (Lands Tribunal), a Békebíróságok (Magistrates' Courts), a Fiatalkorúak Bírósága (Juvenile Court), a Halottkémi Bíróság (Coroner's Court), a Munkaügyi Döntőbíróság (Labour Tribunal), a Bagatell Ügyek Bírósága (Small Claims Tribunal) valamint az Erkölcsbíróság (Obscene Articles Tribunal).[97] A Legfelsőbb Bíróság tagjait a kormányzó nevezi ki.[20][96]
Az Igazságügyi Minisztérium felel a kormány jogi ügyeinek intézéséért. Feladatai közé tartozik többek között a jogi tanácsadás és a nemzetközi igazságügyi együttműködés.[95] A minisztérium jogászai a büntetőügyek mellett polgári és közigazgatási perekben is képviselik az államot, amikor az ilyenekben részes.[95] Mivel a minisztérium a közérdek képviselője, bírósági felülvizsgálatot kérhet és beavatkozhat olyan ügyekbe, melyek a közérdeket érintik.[98] Az Alaptörvény a büntetőeljárások tekintetében védelmet biztosít az Igazságügyi Minisztérium számára a kormány befolyása ellen.[99][100]
Hongkongban 2000 óta nincsenek helyi önkormányzatok, amikor megszüntették a két települési önkormányzatot, és nincsenek formálisan meghatározott települések sem. Hongkong igazgatási tekintetben 18 kerületre oszlik, ezek mindegyikében kerületi tanács működik, melynek tanácsadó hatásköre van olyan helyi ügyekben, mint a közintézmények, közösségi programok, kulturális tevékenységek vagy a környezet fejlesztése.[101]
A kerületi tanácsoknak összesen 534 tagja van, akik közül 405-öt választanak. A többi tagot a kormányzó nevezi ki, illetve hivatalból tag a vidéki bizottságok 27 vezetője.[101] A kormányzati politikát és terveket a Belügyminisztérium a kerületi tanácsokon keresztül teszi közzé.[102]
(fő/km²)[11] Terület[103]
Hongkongnak nincs saját hadereje, a gyarmati illetve függő területi korszakban a brit haderő látta el a védelmét. Az 1880-as években helyi lakosokat is elkezdtek felvenni, 1948 januárjában pedig megalakult a Hong Kong Chinese Training Unit, mely hivatalosan hongkongi katonák képzését szolgálta a brit haderő hongkongi egységén belül. 1962-ben az egység a Hong Kong Military Service Corps nevet kapta, a helyőrségben körülbelül 1200 kínai katona szolgált. A helyőrség főparancsnoka a mindenkori kormányzó volt hivatalból.[104][105][106]
1997-ben, Hongkong visszacsatolásakor a brit helyőrség feloszlott, az ott szolgáló brit katonák visszatértek az Egyesült Királyságba, a gurka katonák egy része pedig Nepálba. A hadihajókat eladták a Fülöp-szigeteknek.[107] Hongkong védelmének ellátását a Kínai Népi Felszabadító Hadsereg Hongkongi Helyőrsége vette át, mely 1994. október 25-én alakult meg.[105] 2008 óta a hongkongi helyőrség vezetője Csang Si-po (Zhang Shi-bo) vezérőrnagy.[108] A helyőrség szárazföldi csapatokból, haditengerészeti és légi egységekből áll, összesen körülbelül 6000 főt számlál, melyből körülbelül 3000 tartózkodik Hongkong határain belül. A Helyőrségi Törvény (Garrison Law) alapján a helyőrség nem avatkozhat be Hongkong belügyeibe, feladata a katonai infrastruktúra igazgatása és fenntartása, a külföldi katonai kapcsolatok ápolása, azonban a hongkongi kormány kérésére segítséget nyújthat a rendfenntartásban vagy a katasztrófavédelemben.[105] Az itt állomásoztatott katonák egy évig maradnak Hongkongban.[105] A helyőrség felszereléséhez tartozik 12 darab Harbin Z-9B típusú helikopter és öt 037-II-es típusú rakétahordozó hajó.[105]
A helyőrség minden évben nyílt napokat tart, amikor katonai bemutatót és különféle programokat szerveznek a civil lakosság számára.[105][109]
Hongkong lakossága 2013-ban becslések szerint 7 219 700 fő,[5] 2006 és 2010 között évente 0,8%-kal nőtt,[110] 2010-ben a férfiak aránya 46,8%, a nőké 53,2% volt.[110] 2010-ben a születési ráta nagyon alacsony volt, mindössze 12,5 újszülött jutott 1000 főre, míg termékenység alapján 1108 újszülöttnek adhatott volna életet 1000 nő.[110] 2010-ben a városban született csecsemők csaknem 45%-ának kínai állampolgárságú nő adott életet, a hongkongi állampolgárság elnyerésének reményében.[111] Hongkongban a várható élettartam átlagosan 82,12 év,[5] amely 2012-ben a világon a 8. legmagasabb volt.[112]
Hongkong de facto hivatalos nyelve a kantoni nyelv, amelyet Kuangtung (Guangdong) tartományban beszélnek,[113] az alaptörvényben meghatározott hivatalos nyelv „a kínai és az angol”.[1] A 2011-es népszámlálási adatok alapján a lakosság 89,5%-ának a kantoni az anyanyelve, 1,4%-nak a mandarin, 4%-nak pedig más kínai dialektus.[11] Hongkongban a feliratokat általában kínai írásjegyekkel és angolul is kiírják. Az 1997-es visszacsatolás óta egyre több mandarin nyelvű kínai települ Hongkongba, ami nagyrészt a Kína és Hongkong közti gazdasági kapcsolatnak köszönhető.[114]
A hongkongi lakosok nagy része ateista vagy agnosztikus nézetű,[115] az amerikai külügyminisztérium tanulmánya szerint a lakosságnak mindössze 43%-a gyakorol valamilyen vallást.[116] A Gallup felmérése szerint 64% nem vallásos.[117][118] A középfokú oktatásban az evolúció elméletét tanítják, a kreacionizmus és az értelmes tervezettség elmélete nem része a tananyagnak a biológiaoktatásban.[119][120]
A vallásos lakosság nagy része a buddhizmus, a taoizmus és a konfucianizmus hívője, becslések szerint a buddhisták és taoisták száma körülbelül 1,5 millió fő.[116] A keresztények száma 600 000-re tehető.[121][122] A keresztények túlnyomó többsége római katolikus illetve protestáns, vannak azonban például Az Utolsó Napok Szentjeinek Jézus Krisztus Egyházához[123] és a Jehova tanúihoz tartozók is.[124] Léteznek szikh, muszlim, zsidó, hindu és bahái közösségek is.[121] A Falun kung (Falun Gong) gyakorlása megengedett.[125]
A Mária Királynő Kórház (Queen Mary Hospital) a Hongkong-szigeten. 137 méteres magasságával Kína legmagasabb, a világ ötödik legmagasabb kórháza.[126][127]
Hongkong szociális támogatási rendszeréért a Közjóléti Minisztérium (Social Welfare Department) felelős. Nyugdíjra minden 65 év feletti személy jogosult, a 65–69 év közöttiek 2006-ban havi 625 HKD-t kaptak, míg a 70 év fölöttiek 705 HKD-t.[128] A juttatás feltétele, hogy a kérelem benyújtását megelőzően hét évet Hongkongban kell laknia a kérelmezőnek.[128] A 18 és 65 év közötti munkavállalók keresetük 5%-át kötelesek nyugdíjalapba fizetni, az összeg minimum 30%-ának hongkongi dollárban kell lennie.[128] A munkáltató ugyancsak 5%-ot köteles befizetni.[128] A kötelező nyugdíjhozzájáruláson túl lehetőség van önkéntes nyugdíjhozzájárulás (ORSO: Occupational Retirement Schemes Ordinance) fizetésére is, ezt a munkáltató biztosíthatja bizonyos feltételek mellett.[128] A munkáltatón ezen felül a munkavállaló nyugdíjba vonulásakor, munkaviszonyának felmondásakor vagy halála esetén bizonyos összeget köteles fizetni, melynek feltétele a legalább öt éves munkaviszony.[128]
Hongkong az Amerikai Egyesült Államok után a második legdrágább az egészségügyi ellátás területén, egészségügyi rendszere jónak minősített.[129] Az ellátás díjai eltérőek a hongkongi lakosok és a külföldiek számára.[130] Hongkongnak 41 közkórháza[131] és 12 magánklinikája[132] van, melyek egyaránt az Egészségügyi Minisztérium hatáskörébe tartoznak.[133] A díjfizetés alól három rászoruló csoport lehet mentesült, azok az alacsony jövedelműek, krónikus betegségben szenvedők és idősek, akik egyébként nem részesülnek szociális ellátásban. A díjfizetés alóli mentesüléshez külön jelentkezni kell a megfelelő hatóságnál, akik a körülmények kivizsgálása után egyszeri vagy bizonyos időszakra szóló mentességet adhatnak. A szociális ellátásban részesülők automatikusan mentesülnek. A jogtalanul juttatáshoz jutók akár 10 év szabadságvesztésre is ítélhetőek.[134] Egy 2008-tól 2014-ig tartó kísérleti program keretében a 70 év fölöttiek évente öt, egyenként 50 HKD értékű utalványt kapnak, melyet magánrendelőkben használhatnak fel.[135] Hongkongban nincs klasszikus értelemben vett, kötelező egészségbiztosítási hozzájárulás.[136] A munkáltató adhat ilyen jellegű juttatást, nagyrészt biztosítókon keresztül, másoknak az életbiztosításukkal jár ilyen szolgáltatás.[136] 2006-ban önkéntes egészségbiztosítással csupán a lakosság 5%-a rendelkezett.[136] A köztisztviselők egészségügyi ellátása ingyenes.[136]
Az International Finance Centre Kettes tornya Hongkong második legmagasabb felhőkarcolója[137]
Hongkong egyike a világ vezető pénzügyi központjainak, fontos kereskedelmi csomópont, szolgáltatóiparra épülő kapitalista gazdasággal, melyet alacsony adóterhek és a szabadkereskedelem jellemez. A hongkongi dollár 2010-ben a világ 8. legtöbbet kereskedett devizája volt.[23] Hongkong gazdaságát Milton Friedman korábban a laissez-faire kapitalizmus legnagyobb kísérletének tekintette.[138] A gazdasági szabadság mértékét (Index of Economic Freedom) vizsgáló Heritage Foundation szerint 2012-ben Hongkong gazdasága a világon a legszabadabb,[139] a város 1995 óta minden évben elnyerte ezt a címet.[140] A régió számos nagyvállalatának központja Hongkongban található.[141] Gazdaságának gyors növekedése miatt az ázsiai tigrisek között tartják számon. 1961 és 1997 között Hongkongban a GDP 180-szorosára emelkedett, az egy főre jutó GDP pedig 87-szeresére.[142][143][144]
A hongkongi értéktőzsde a hetedik legnagyobb a világon, piaci kapitalizációja 2012 áprilisában elérte a 2607 milliárd amerikai dollárt.[145] 2009-ben a világ IPO-tőkéjének 22%-a Hongkongban összpontosult, ezzel megelőzte a New York-i és a sanghaji tőzsdét is,[146] valamint itt lehetett a legkönnyebben tőkét szerezni.[147] A hongkongi dollárt 1983 óta az amerikai dollárhoz kötik.[148]
A hongkongi kormányzat jórészt passzív szerepet játszik a gazdaság alakításában, szinte egyáltalán nem avatkozik be a kereskedelem szabályozásába. A gazdaság fejlődését a piaci erők és a magánszektor határozza meg. A „pozitív be nem avatkozás” politikáját Hongkong egészen 2006-ig követte.[15][16] A második világháborút követően a városállam gazdaságát az exportra termelő ipar gyors fejlődése jellemezte, az 1980-as években azonban a szolgáltatóipar vette át a vezető szerepet.[149] Azóta Hongkong többek között a pénzügyi, informatikai, valamint üzleti konzultációs szolgáltatások területén kiemelkedő szerepet tölt be.[147] Bár a kormányzati beavatkozás minimális, 1997 óta növekvő tendenciát mutat, bevezették például az exporthitel-garanciát, a kötelező nyugdíjrendszert, a minimálbért és a jelzálog-támogatást.[138]
Hongkongban meglehetősen kevés a megművelhető földterület és erőforrásokban sem gazdag, így a nyersanyagokat és az élelmiszereket nagyrészt importálni kényszerül. A mezőgazdasági tevékenység elenyésző, a GDP 0,1%-át teszi ki és leginkább minőségi élelmiszerre és virágtermelésre korlátozódik.[147] Kereskedelem szempontjából Hongkong a 11. helyen áll a világon,[150] a világ legnagyobb reexportőre,[151] évről évre növekvő exporttal.[147] Hongkong legfőbb kereskedelmi partnere Kína, az USA és Japán.[5] Szolgáltatóipara a GDP több mint 90%-át adja.[147] Földrajzi elhelyezkedése miatt olyan logisztikai infrastruktúrát tudott kiépíteni, aminek köszönhetően a világ második legforgalmasabb teherkikötőjével rendelkezik, nemzetközi légi teheráru-forgalmát tekintve pedig első a világon.[147]
2011-ben Hongkongban 3,7 millió munkavállalót tartottak számon, a munkanélküliek aránya 3,4% volt, ez a mutató évek óta csökken.[152]
Hongkong közlekedési hálózata nagyon fejlett. A napi utazások több mint 90%-a (11 millió) tömegközlekedési eszközökön zajlik,[153][154] ami a legmagasabb arány a világon.[155] A fizetési eszköz egy multifunkciós intelligens kártya, az Octopus kártya, mely nem csak a tömegközlekedésben használható.[156][157]
A város gyorsvonathálózata, az MTR négymillió embert szolgál ki naponta és 150 állomása van.[158][159] A társaság kilenc vasútvonalat és egy könnyűvasút-hálózatot üzemeltet, ráhordó buszjáratokkal kiegészítve.[158] Ezen felül a környező városokba, valamint Pekingbe és Sanghajba InterCity-járatokat is indít.[158]
A hongkongi villamosrendszert 1904-ben hozták létre; a világon egyedülálló módon kizárólag emeletes villamosokat alkalmaz.[160] Hat vonalon összesen 161 jármű naponta 230 000 utast szolgál ki, a járműparkhoz két antik villamos is tartozik.[161]
Hongkong buszközlekedése magánkézben van, öt magántársaság üzemeltet járatokat, melyek a város egész területét lefedik. A buszokon a kínai mellett angol nyelven is feltüntetik a megállókat. A vonalakon emeletes buszok is közlekednek. A hagyományos buszjáratokon felül iránytaxival (minibuszokkal) is lehet utazni, a zöld jelzésűek meghatározott útvonalon járnak és előre meghatározott árat kérnek, míg a piros jelzésűek esetében nem állandó sem az útvonal, sem az ár.[162]
A városból indulnak kompjáratok mind a szigetekre, mind a külső területekre (például Makaóra és Kína egyes városaiba). A leghíresebb komp a Kaulungot (Kowloont) a Hongkong-szigettel összekötő Star Ferry,[163] mely 1888 óta közlekedik és négy vonalon naponta 53 000 utast szolgál ki.[164] A National Geographic Traveler magazin a világ egyik legszebb útvonalának tartja.[164] Hongkong kikötői híresek a part mentén cirkáló dzsunkákról és az eldugottabb településrészeket és apróbb szigeteket összekötő káj-tou (kai-to)-kompokról is.[165][166] Hongkong teherkikötője az egyik legforgalmasabb a világon, évente több mint 24 millió TEU-konténeregységgel.[167][168]
A Hongkong-sziget magaslataira a feljutást korábban hordszékekkel oldották meg.[169] A Viktória-csúcsra 1888 óta a Peak Tram elnevezésű siklóval lehet feljutni, ami a város legelső tömegközlekedési eszköze is volt.[170] A jelentős szintkülönbségekkel rendelkező Központi és nyugati kerületben több mozgólépcső és mozgójárda is segíti a közlekedést, itt található a világ leghosszabb mozgólépcsőrendszere, a Central–Mid Levels mozgólépcső.[171]
A Hongkongi nemzetközi repülőtér a világ egyik vezető légikikötője, 2011-ben 53,9 millió főnyi utas- és mintegy 3,9 millió tonnányi áruforgalmat bonyolított le. Több mint 100 légitársaság naponta több mint 900 járatot indít innen 160 célállomásra. 2013-ban újabb teherforgalmi terminál nyitásával növelik meg a légikikötő kapacitását.[172] 2007-ben és 2011-ben a Skytrax felmérésén a világ legjobb repülőterének szavazták meg az utasok.[173][174]
Hongkongot gyakran nevezik a „Kelet és Nyugat találkozási pontjának”, ami a kínai, valamint a brit gyarmati időszak alatti hatásokat tükröző nyugati szokások keveredésére utal.[17] Hongkong a modern életforma és a kínai hagyományok között egyensúlyozik. Fontos például a fengsuj (feng shui) elvének alkalmazása a mindennapokban, még a drágább építkezési projektekre is külön tanácsadókat szerződtetnek, akiknek a tanácsaitól teszik függővé az üzlet sikerét vagy bukását.[175] A hongkongi lakosok olyan hagyományos babonás tárgyakat is használnak még, mint például a Pakua (Ba Gua)-tükör, ami a rossz szellemeket hivatott elűzni.[176] Mivel kínaiul a 4-es szám és a halál szó kiejtése nagyon hasonló, ezért az épületek emeleteinek számozásánál kihagyják a 4-est tartalmazó számokat.[177] A Kelet és Nyugat találkozása a gasztronómiában is jelen van, ahol a dim sum és a hot pot mellett jól megférnek a gyorséttermek és az haute cuisine is.[178]
Hongkong lakóinak nagy része a kantoni nyelvet beszéli, melyet Kínában a kínai nyelv egy dialektusának tartanak, nyelvészeti szempontból azonban inkább tekinthető önálló nyelvnek, mivel a kínai „dialektusok” beszélői alig vagy egyáltalán nem értik meg egymást.[179][180] Hongkongban a kantoni nyelv egy sajátos változatát beszélik, mely kissé különbözik például a Kantonban beszélttől, jóval több angol jövevényszót tartalmaz, melyeket kínai írásjegyekkel írnak át. A kantoni nyelv hongkongi változatát tartják a leginkább elnyugatiasodottnak, a külföldi jövevényszavak száma miatt.[181] A kantoni nyelv egyik jellegzetessége, hogy a beszélt nyelv egyes szavainak is vannak kiejtést imitáló írásjegyei, az írásjegy és a kiejtett szó jelentése azonban nem egyezik meg, ami a nem kantoni anyanyelvű olvasó számára zavaróvá teszi az olvasást.[179] Előfordul, hogy a kiejtett kantoni szónak nincs megfelelő írásjegye sem.[182] A kantoni nyelvet egyes iskolákban az oktatás nyelveként is használják, együtt az angollal.[179] A televízió- és rádiócsatornák zöme is kantoni nyelvű.[179]
Az Emporis adatbázisa szerint Hongkongban 1223 felhőkarcoló található, ezzel a legelső a világranglistán.[183] A sűrűn lakottság és a magas épületek kiemelkedő száma annak tulajdonítható, hogy kevés a beépíthető terület, mivel a meredek hegyek átlagosan 1,3 km-re vannak a vízparttól.[184] A beépített terület nagy részét a tengertől nyerték vissza.[185]
Ennek eredményeképp csak néhány régi épület maradt meg a belvárosban, a legtöbb épület modern stílusú. A 484 méter magas International Commerce Centre (Nemzetközi Kereskedelmi Központ) Hongkong legmagasabb, és egyben a világ 5. legmagasabb épülete.[186] A város legmagasabb épületei közé tartozik még az International Finance Centre, a Central Plaza, a HSBC központi épülete, és a Bank of China Tower. Hongkongban nem csak a felhőkarcolók száma ennyire magas, de a 35–100 méter közötti (vagy 12–39 emeletes) toronyházak száma is, több mint 6500 ilyen található a városban.[187] A 35 méternél alacsonyabb emeletes épületek száma mindösszesen 190.[187]
Hongkong régi épületeinek többsége a 19. és 20. században épült, a műemlékké nyílvánított Központi Rendőrőrs például 1864-ben,[188] a Cimszácöü-óratorony (Tsim Sha Tsui-óratorony) 1915-ben épült,[189] a Kowloon Walled City legrégebbi maradványai pedig az 1840-es évekből valóak.[190]
Hongkongban folyamatosak az új beruházások is, többek között új kormányzati épületeket emelnek.[191]
A hongkongi oktatási rendszer egészen 1997-ig az angol rendszert modellezte, jórészt az 1941-es angol tananyagra épült.[192][193] A város visszacsatolását követően a rendszert többször is változtatták. 2009 óta a hongkongi oktatás inkább közelít a kínai és amerikai, mint a brit normák felé.[194]
Az óvodák és bölcsődék magánintézményként működnek, de minisztériumi felügyelet alatt. Az óvónőknek külön képesítéssel kell rendelkezniük.[195] A tankötelezettség ideje eredetileg kilenc év, ebből hat év általános iskolai és három év junior középiskolai képzés.[196] A szenior középiskolai képzés 2009 óta kötelező[197] és az állami iskolákban tandíjmentesen végezhető.[196] Az állami iskolák mellett működnek magániskolák és az állam által finanszírozott, de jótékonysági szervezetek által működtetett úgynevezett szubvencionált iskolák.[194] A középiskolai tananyagban arra törekednek, hogy a diákok képesek legyenek két nyelven írni és olvasni, valamint három nyelven beszélni.[196] A középiskolai képzés végén a diákok érettségi vizsgát tesznek (Hong Kong Diploma of Secondary Education; HKDSE).[197] A junior középiskolában általános tantárgyakat tanulnak a diákok, a szenior képzésben kifejezetten az érettségire készítik fel őket. Itt a kötelező tantárgyak a matematika, az angol nyelv, a kínai nyelv és az úgynevezett „szabad művészetek”, melyek természettudományos és humán tárgyakat egyaránt felölelnek. Ezeken felül a diákok 2-3 szabadon választott tárgyat tanulhatnak, ezek egyike lehet egy újabb idegen nyelv vagy gyakorlati tárgy is.[194] A nemzetközi iskolák kívül esnek a hongkongi rendszeren, itt általában nemzetközileg elfogadott vizsgát lehet tenni, a legismertebb az ún. „nemzetközi érettségi” (International Baccalaureate).[194]
A 2011/12-es tanévben Hongkongban 568 általános iskolát, 524 középiskolát és 17 felsőoktatási intézményt tartottak számon.[196][198] A város legrégebbi felsőoktatási intézménye a Hongkongi Egyetem,[199] melyet a Quacquarelli Symonds „világszínvonalúnak” ítélt.[200] Az egyetem 2009-ben a 24. volt a világ legjobb egyetemeit felsoroló Time-QS listában,[201] Ázsiában pedig a legelső.[202] A 2011-es összesítés alapján Ázsia öt legjobb egyeteméből három hongkongi.[203]
Hongkongban 67 állandó és 10 mobilkönyvtár található, összesen 12,47 millió darabos állománnyal. A legnagyobb könyvtár a 2001-ben befejezett Központi Könyvtár, mely kétmillió dokumentum tárolására alkalmas és a legmodernebb digitális eszközökkel is rendelkezik. A könyvtárak állományában történő kutatást automatizált, digitális állománykezelő rendszer teszi lehetővé.[204]
A múzeumok közül a hét legjelentősebb a Szépművészeti Múzeum, a Természettudományi Múzeum, az Űrkutatási Múzeum, a Hongkongi Örökségmúzeum, a Történelmi Múzeum, a Partvédelmi Múzeum és a Dr. Szun Jat-szen Múzeum. A Filmarchívum a hongkongi filmművészet alkotásainak megőrzését szolgálja.[205]
A kulturális élet egyik kiemelkedő központja a Kaulung (Kowloon)ban található Hongkongi Kulturális Központ, mely koncertteremmel, két színházteremmel és kiállítóteremmel is rendelkezik.[206] A város legnagyobb befogadóképességű csarnoka a Hong Kong Coliseum, ahol a sportrendezvények mellett koncerteket is tartanak.[207]
Hongkongban található Ázsia első igazi stand-up comedy-klubja, a The TakeOut Comedy Club.[208]
z=== Művészetek ===
A városban több színház is működik, például az 1977-ben alapított Hong Kong Repertory Színház és az 1979 óta működő Cungjing (Zung Jing) Színház. Az 1979-ben létehozott Hongkongi Baletttársulat mellett számos kisebb tánctársulat is létezik.[209] Olyan nemzetközi musicalprodukciókat is sikerrel mutatnak be Hongkongban mint Az Operaház Fantomja, A nyomorultak vagy a Grease.[210] Kínaiopera-társulatok is működnek, leginkább kantoni operát adnak elő.[210] A városvezetés nyaranta kínaiopera-fesztivált rendez, ahol kínai és tajvani társulatok is fellépnek, valamint az előadások mellett filmvetítéseket, szemináriumokat és kiállításokat is szerveznek.[211]
A komolyzenei élet vezető zenekara a Hongkongi Filharmonikusok, melynek karmestere a holland Edo de Waart. Hongkong Kínai Zenekara szintén népszerű.[209] A város a kantopop zene fellegvára, legismertebb képviselői sztár státust élveznek és gyakran filmsztárokká is válnak.[212] A legnépszerűbb kantopopsztárok közé tartozik az 1990-es években „Négy mennyei király” néven ismert Jacky Cheung, Andy Lau, Aaron Kwok és Leon Lai. A kantopopénekesek közé tartozik Jackie Chan is, akinek több mint 25 popalbuma jelent meg.[213]
Hongkong képzőművészei a Kelet és Nyugat befolyása alatt egyaránt alkotnak. Az 1900-as évek elején leginkább a Kínából érkező, vagy nyugaton tanult kínai képzőművészek alkottak Hongkongban, az 1970-es években több művészeti társulat is alakult, akik megújult látásmódot próbáltak a hongkongi festészetbe bevezetni.[214] Hongkong a világ harmadik legnagyobb aukciós helyszíne New York és London után.[215]
Hongkongban tartják Ázsia legnagyobb művészeti vásárát, a Hong Kong Art Fairt, minden májusban.[216]
Filmgyártás[szerkesztés | forrásszöveg szerkesztése]
Tsui Hark, a legendás[217] hongkongi vu-hszia (wuxia)rendező
A hongkongi filmgyártás leghíresebb alkotásai a harcművészeti filmek, illetve az 1980-as években megjelent gengszterfilmek. Már az 1920-as években is forgattak Hongkongban úgynevezett vu-hsziákat (wuxiákat), azaz kardjátékra épülő filmeket, az 1930-as évek végén pedig a klasszikus harcművészeti filmek is megjelentek, melyekből a hongkongi filmművészet aranykorában akár 140-150-et is forgattak egy évben. A hongkongi harcművészeti filmek nemzetközi hírnevét Bruce Lee alapozta meg, neki köszönhetően Hollywood is felfigyelt a műfajra és saját szájízére alakította, saját sztárokkal (mint például Chuck Norris).[218]
A 2000-es években több olyan hollywoodi színvonalú film is készült itt, ami nemzetközi elismerést is szerzett, például az Oscar-díjas Tigris és sárkány, a Csungking expressz, a Hollywood által is feldolgozott Szigorúan piszkos ügyek, vagy az 1980-as évek egyik legjobb hongkongi filmjének tartott[219] A bérgyilkos.
A hongkongi filmművészet legismertebb alakjai közé tartozik Bruce Lee, Jackie Chan, Sammo Hung, Yuen Biao, Jet Li, Chow Yun-fat, Donnie Yen, Stephen Chow, Michelle Yeoh és Maggie Cheung, de John Woo és Tsui Hark rendezők, valamint Jűn Vó-pheng (Yuen Woo-ping) ismert akciókoreográfus is itt kezdték pályafutásukat.
A hongkongi sajtó az 1997-es visszacsatolásig az egyik legszabadabb volt a világon,[220] szabadságának megítélése azonban romlott, 2011-ben a város sajtószabadság-indexe alapján az 54. helyre zuhant vissza, melynek okaként az újságírók növekvő zaklatását, letartóztatását és a munkakörülményeik romlását jelölték meg.[221] Ennek ellenére a kínai médiával ellentétben itt még mindig inkább a szerkesztők felügyelik a tartalmat, mintsem a cenzúra.[222]
Hongkongban székel Ázsia legnagyobb médiaipari cégeinek jelentős része, filmipara az egyik legnagyobb a világon, emellett pedig jelentős a könyvkiadó ágazata is.[222]
A Radio Television Hong Kong (RTHK) 1928-ban jött létre, és a legrégebb óta működő műsorszolgáltató. Hongkongnak két földi sugárzású televíziója van, a TVB és az ATV, ezen felül számos digitális kábelcsatornára lehet előfizetni.[222]
Az első kínai nyelvű napilap 1858-ban jelent meg Csungvaj Sinpao (Zhongwai Shinbao) néven.[223] A napilapok és magazinok többsége kínai nyelvű, de angol nyelvű kiadványok is kaphatóak.[222] Becslések szerint naponta mintegy 2,5 millió példányban kelnek el nem bulvár jellegű napilapok és a felnőttek többsége több mint egy napilapot olvas naponta.[223] A népszerű újságok közé tartozik például az angol nyelvű South China Morning Post melynek nagyrész kínai anyanyelvű az olvasótábora.[223] Ugyanakkor rendkívül népszerűek a pletykalapok is, mint az Apple Daily vagy az Oriental Daily. Az újságeladások túlnyomó többsége (95%) újságárusoknál történik, kevés az előfizetés.[224]
2011-ben mintegy 4,9 millió hongkongi rendelkezett internethozzáféréssel, ami a lakosság csaknem 70%-át jelenti.[222]
Hagyományok és szokások[szerkesztés | forrásszöveg szerkesztése]
Hongkong, annak ellenére, hogy modern metropolisz, erősen kötődik a kínai szokásokhoz, hagyományokhoz. A városban a felhőkarcolók mellett a hagyományos kínai népművészet is él még. A Ladder Streeten találhatóak a város legrégebbi épületei. A Nyugati kerületben hagyományos kézművesek (jádefaragók, legyezőkészítők, madzsongkészítők, fazekasok), gyógynövényárusok, pékek és cukrászok dolgoznak.[225]
Hongkongban az esküvői tortát a szerencsés kínai színekben készítik, ezek a sárga (gazdagság), a piros (boldogság) és a rózsaszín (hatalom), és a nyugati szokásokkal ellentétben nem az esküvőre készítik, hanem a házasság bejelentésének jelképeként: ha tortát kap a rokonság, azt jelenti, hogy a lány férjhez menni készül.[225]
A jáde fontos szerepet tölt be a kínai hagyományokban, a belőle készült tárgyak távol tartják a gonosz szellemeket. A hongkongi Chinese Arts & Crafts üzleteiben például külön jádeosztály is található, minél zöldebb és minél egyenletesebb színű a jáde, annál értékesebb és annál nagyobb védelmet nyújt a szellemekkel szemben.[225]
A hongkongiak egyik kedvenc időtöltése a gyakran pénzben játszott madzsong, melynek nem csak szórakoztató szerepe van. Használják arra is, hogy felmérjék például egy új munkatárs, vőlegény vagy üzleti partner eszességét, ügyességét.[225]
A hagyományos öltözék a chőngszám (coeng saam) (長衫, népszerű átírással cheongsam; mandarin: csipao (qípáo)), amelyet különleges alkalmakkor (például esküvőkön) ma is viselni szoktak a nők.[226] A férfi változata a chőng phou (coeng pou) (长袍, mandarin: csangpao (chángpáo)).[227]
Hongkongban minden évben több hagyományos fesztivált is tartanak, mint például a Thínhau (Tin hau)-fesztivál (天后), ami Mazu istennő születésének ünnepe. Ilyenkor az istennő szobrát hajóra emelik és feldíszített hajók kíséretében körbeviszik, majd amikor a szobor visszatér a templomba, vegetáriánus vacsorát rendeznek.[228] Jellegzetes hongkongi fesztivál a Chőngcau (Coeng zau) Cipófesztivál (長洲太平清醮, Chőngcau tháj pheng cheng cíu (Coeng zau taai peng ceng ziu)), ahol kenyércipókból emelnek hatalmas tornyokat.[229] Ugyancsak Hongkongra jellemző a Thám Kung (Taam Gung) Fesztivál, amikor a kivételesen bölcsnek és az örök fiatalság ismerőjének vélt, gyermekként betegeket gyógyítani képes legendás mitológiai alakról, Thám Kung (Taam Gung)ról emlékeznek meg.[230]
Hongkongban a kínai, ázsiai és nemzetközi konyha egyaránt megtalálható, a városban több mint 11 000 étterem üzemel,[231] amivel az egy főre eső éttermek számát tekintve a legelső a világon.[225] Mivel a város igen zsúfolt és a lakások többsége kis méretű, a hongkongiak az otthoni főzés helyett gyakran az éttermeket választják.[232] Hongkongban Michelin-csillagos éttermek is találhatóak, mégis sokkal híresebb az olcsóbb, kisebb éttermeiről és az utcai ételárusairól.[233] A 21. századi Hongkongban egyre elterjedtebbek az úgynevezett magánkonyhák, melyek egyszerre csupán 20-30 főt szolgálnak ki, előre kell helyet foglaltatni. Ezek a konyhák az egyre dráguló üzlethelyiségek és az éttermekre kivetett különféle szabályozások és adók miatt lakóházak emeletein, felhőkarcolókban vagy akár ipari telephelyeken nyílnak és rendkívül népszerűek a magas minőségű ételeik miatt. Vannak köztük olyanok, melyek kínai vagy valamely nyugati konyhára specializálódtak, de olyanok is, amelyek csak bizonyos típusú ételeket szolgálnak fel.[234]
A kínai konyha többféle változata is megtalálható Hongkongban, azonban a kantoni konyha a legelterjedtebb. Hongkong kozmopolita életmódjából adódóan a hagyományos kantoni konyhához új elemeket társítanak a hongkongi szakácsok.[232] A kantoni konyha jellegzetessége, hogy a hozzávalóknak mindig frissnek kell lenniük és az ételeket közvetlenül tálalás előtt készítik el.[235] Népszerűek a tenger gyümölcsei és a halételek.[235] A legismertebb hongkongi étel a dim sum, mely különféle, kis adagokban felszolgált ételt jelent. Az ételek egy részét bambuszból készült gőzölőkosárkákban tálalják.[235] A tipikus dim sum étterem zajos és forgalmas, az ételeket guruló kocsikon viszik körbe a pincérnők, minden vendég azt választ a kocsiról, amit szeretne. Az elvett ételeket pecséttel jelzik a pincérek az asztalon található kártyákon, ez alapján számolják ki a fizetendő összeget. Minél később érkezik a vendég, annál kevesebb étel közül választhat.[225] A különlegesebb dim sum-ételek egyike a chá szíu páu (caa siu baau) (叉燒包), mely kínai barbecue ízesítésű sertéshússal töltött gőzön főtt gombóc.[236] Ugyancsak népszerűek a hot pot éttermek.[236] Az utcai árusoknál kapható a rózsavízzel és rizsborral ízesített szárított kantoni kolbász, a láp chőng (laap coeng) (臘腸).[236] Az egyik legnépszerűbb péksütemény az „ananászzsemle” (菠蘿包, pólópáu (bo lo baau)), amiben a nevével ellentétben nincs ananász, a zsemle alakja miatt kapta a nevét.[237] Jellegzetes hongkongi ital a jínjőng (jin joeng) (鴛鴦), ami az angol eredetű tejes tea és a kávé keveréke.[238]
A hongkongi konyha egyik jellegzetessége, hogy a nyugati ételeket a helyi ízvilághoz igazítják, például a bundás kenyér hongkongi változatát úgy készítik, hogy két szelet kenyér közé édes tölteléket (mogyoróvajat vagy kókuszdzsemet) kennek, majd az összeragasztott szeleteket felvert tojásban megforgatják és kisütik, tetejére vaj és méz vagy édes szirup kerül.[236]
2011-ben 42 millió turista látogatott Hongkongba, ami a város történelmének legnagyobb turisztikai forgalmát jelenti, ez 2010-hez képest 16,4%-os növekedés. A látogatók túlnyomó többsége (67%) Kínából érkezett. Szinte minden érkező állomásról növekedést regisztráltak.[239] A turizmusban a lakosság mintegy 5,5%-a dolgozik.[240]
A Hong Kong Tourism Board (HKTB) felelős a turizmus növeléséért, az országimázs kialakításáért. 2011 óta Hongkong az Asia's World City („Ázsia világvárosa”) szlogennel reklámozza magát.[240]
Hongkong bővelkedik a látnivalókban, Hongkong-szigeten található például Madame Tussaud panoptikuma helyi és nemzetközi hírességek (például Jackie Chan, Jay Chou, Bruce Lee, Jet Li, Szun Jat-szen vagy éppen Jao Ming) viasszobraival. Az 1906-ban épült Western Market Edward-korabeli stílusú épületében számos helybéli üzlet és étterem kapott helyet.[241] Az Ocean Park (Ócenárium) 870 000 m²-en, 1977 óta működik.[242] A sziget egyik fő látványossága az Aberdeen-kikötő, ahol egy három szintes, kínai motívumokkal díszített úszó étterem is horgonyoz.[243] A Hongkong park nyolc hektáron terül el és több mint 150 féle madárfajnak ad otthont.[244][245]
Kaulung (Kowloon) ad otthont a Csillagok sétányának, ahol filmsztárok kézlenyomatai mellett Bruce Lee szobrát is meg lehet tekinteni. Ugyancsak itt található a Kowloon Walled City Park, amit a lebontott Kowloon Walled City, Hongkong hírhedt egykori nyomornegyedének helyén építettek.[246][247] Cimszácöü (Tsim Sha Tsui) városrész tengerpartján a Guinness-rekorder A Symphony of Lights („Fények szimfóniája”) tekinthető meg, ami egy összehangolt éjszakai fény- és tűzijátékparádé.[248] A negyed egyik legnépszerűbb utcai piaca a Ladies’ Market („Hölgyek piaca”).[249]
Az Új területek városrészben található többek között a Máván (Maa Waan) Park (馬灣公園), ahol Noé bárkájának élethű mása áll. Ebben a városrészben találhatóak a város legrégebbi települései és templomai is.[250] A Hong Kong Wetland Park a ökoturizmus központja,[251] az északkeleti részen pedig a National Geoparkban Hongkong sziklás-hegyes területeit lehet bejárni.[252] A Száthín (Saa Tin) Lóversenypálya 83 000 néző befogadására alkalmas, a versenyszezon szeptembertől júniusig tart.[253]
A kisebb szigetek is számos látnivalót kínálnak, Lánthau (Lantau) szigetének egyik legnagyobb attrakciója a 26,5 méter (a pódiummal együtt 34 méter) magas óriás bronz Buddha-szobor, mely 202 tonnát nyom és Kína egyes részeiről is jól látható.[254][255] Ugyancsak ezen a szigeten található Disneyland, a nemzetközi repülőtérhez kapcsolódó SkyCity óriáspláza és az AsiaWorld Expo.[256]
Hongkong a Hong Kong, China név alatt, a Kínai Népköztársaságtól függetlenül vesz részt az olimpiai játékokon és egyéb nemzetközi sportrendezvényeken.[257]
Hongkong első sportklubját 1849-ben hozták létre, Victoria Recreation Club néven, és főképp vízisportokat kínált, mint például az evezés.[258] Az angol befolyásnak köszönhetően az egyik legnépszerűbb sport a labdarúgás, 1910-ben alakult meg az első hivatalos focicsapat, a South China Athletic Club.[258] A lóverseny szintén régi hagyomány Hongkongban, a Hong Kong Jockey Club 1884-ben alakult és két lóversenypályát is üzemeltet.[259]
A város nemzetközi sporteseményeket is szervez, a Hong Kong Sevens például a nemzetközi IRB Sevens World Series rögbibajnokság egyik állomása,[260] de minden évben szerveznek maratont is.[261]
Hongkong a kínai harcművészetek egyik fontos központja, Bruce Lee hírnevének köszönhetően sokan látogatnak ide tanulni, de a helyiek is szívesen gyakorolják testedzés illetve egészségmegőrzés gyanánt.[262] Az egyik legnépszerűbb, és a szabadban, ingyen is gyakorolható harcművészetek egyike a tajcsicsuan, amit reggelente sokan gyakorolnak a város parkjaiban és terein.[263]
Különleges hongkongi sport a sárkányhajó-verseny, melyet minden évben a Sárkányhajó-fesztivál idején tartanak.[264]
Ugyancsak népszerű még a tenisz, a golf, a fallabda, a krikett és a tollaslabda.[265]
Hongkong fő stadionja a 40 000 férőhelyes Hongkong Stadion.[266]
Tűzijáték Hongkong Különleges Igazgatású Terület létrejöttének 10. évfordulója alkalmából
Ünnepek Hongkongban[267]
Csingming ünnep (Qingming ünnep) 清明節 cheng ming cít (ceng ming zit) minden évben április 4-6 közé esik, 2013-ban április 4. az ősök előtti tisztelgés ünnepe, „halottak napja”[268]
Buddha születésnapja 佛誕 pat tán (bat daan) a negyedik holdhónap nyolcadik napja,[269] 2013-ban május 17.
Sárkányhajó-fesztivál 端午節 tjűn ng cít (dyun ng zit) az ötödik holdhónap ötödik napja,[270] 2013-ban június 12.
Hongkong Különleges Igazgatású Terület alapító napja 香港特別行政區成立紀念日 Hőngkóng takbít hángcíng au cíng láp kéj ním jat (hoeng gong dak bit haang zing au cing laap gei nim jat ) július 1.
az Őszközép ünnep másnapja 中秋節翌日 cung chau cít jik jat (zung cau zit jik jat) a nyolcadik holdhónap 16. napja,[271] 2013-ban szeptember 20.
Nemzeti nap 中華人民共和國國慶日 cung fá jan man kung vó kvok kvok hing jat (zung faa jan man gung wo gwok gwok hing jat) október 1. a Kínai Népköztársaság alapításának ünnepe[272]
Chungjőng (Congjoeng) ünnep 重陽節 chung jőng cít (cung joeng zit) a kilencedik holdhónap kilencedik napja,[273] 2013-ban október 13., mivel ez vasárnapra esik, a következő nap is szabadnap az ősök tiszteletének napja, Hongkongban nemzeti pikniknap[273]
törvényileg előírt fizetett szabadnapok[274]
Ha a kínai újév első, második vagy harmadik napja vasárnapra esik, a negyedik napot jelölik ki fizetett ünnepnapnak.[267] A törvényileg előírt fizetett szabadnapon dolgozóknak a munkáltató 60 napon belül köteles szabadnapot kiadni.[274]
Híres hongkongiak[szerkesztés | forrásszöveg szerkesztése]
↑ Ash, Russell. The Top 10 of Everything 2007 (angol nyelven). Hamlyn (2006). ISBN 0-600-61532-4
^ a b Fan Shuh Ching (1974.). „The Population of Hong Kong” (angol nyelven), 18–20. o, Kiadó: Committee for International Coordination of National Research in Demography. Hozzáférés ideje: 2010. augusztus 25.
↑ Russell, Peter H.. Judicial Independence in the Age of Democracy: Critical Perspectives from around the World (angol nyelven). University of Virginia Press (2001). ISBN 978-0-8139-2016-0
^ a b (2010.) „Triennial Central Bank Survey: Report on global foreign exchange market activity in 2010” (angol nyelven), 12. o, Kiadó: Nemzetközi Fizetések Bankja. Hozzáférés ideje: 2011. október 15.
^ a b Room, Adrian. Placenames of the World (angol nyelven). McFarland & Company (2005). ISBN 0-7864-2248-3. Hozzáférés ideje: 2011. szeptember 1.
↑ Bishop, Kevin. China's Imperial Way (angol nyelven). China Books and Periodicals (1997). ISBN 962-217-511-2. Hozzáférés ideje: 2011. szeptember 1.
↑ Tang, Chung (2005.). „考古與香港尋根” (kínai nyelven). New Asia Monthly 32 (6), 6–8. o, Kiadó: New Asia College. Hozzáférés ideje: 2010. augusztus 21.
↑ Li, Hui (2002.). „百越遗传结构的一元二分迹象” (kínai nyelven). Guangxi Ethnic Group Research 70 (4), 26–31. o. Hozzáférés ideje: 2010. augusztus 21.
↑ Peng, Quanmin (2001.). „从考古材料看汉代深港社会” (kínai nyelven). Hozzáférés ideje: 2010. augusztus 26.
↑ Keat, Gin Ooi. Southeast Asia: A Historical Encyclopedia (angol nyelven). ABC-CLIO (2004). ISBN 1-57607-770-5. Hozzáférés ideje: 2011. szeptember 1.
↑ (2005.) „Archaeological Background” (angol nyelven) 21, Kiadó: Hong Kong Government. Hozzáférés ideje: 2010. augusztus 27.
↑ Siu Kwok-kin. „唐代及五代時期屯門在軍事及中外交通上的重要性 (The importance of Tuen Mun during Tang and Five Dynasties period for foreign traffic and military)” (kínai nyelven). From Sui to Ming, 40–45. o, Kiadó: Education Bureau, Hong Kong Government. [2011. szeptember 28-i dátummal az eredetiből archiválva]. Hozzáférés ideje: 2010. augusztus 29.
↑ Sweeting, Anthony. Education in Hong Kong, Pre-1841 to 1941: Fact and Opinion (angol nyelven). Hong Kong University Press (1990). ISBN 962-209-258-6
↑ Porter, Jonathan. Macau, the Imaginary City: Culture and Society, 1557 to the Present (angol nyelven). Westview Press (1996). ISBN 978-0-8133-2836-2
↑ Edmonds, Richard L.. China and Europe Since 1978: A European Perspective (angol nyelven). Cambridge University Press (2002). ISBN 978-0-521-52403-2
↑ Hayes, James (1974.). „The Hong Kong Region: Its Place in Traditional Chinese Historiography and Principal Events Since the Establishment of Hsin-an County in 1573” (angol nyelven) 14, 108–135. o. [2011. április 28-i dátummal az eredetiből archiválva]. Hozzáférés ideje: 2012. május 10.
↑ Discovery Channel guide, Insight Guide Hong Kong (angol nyelven). American Psychological Association Publications [1980] (2005). ISBN 981-258-246-0
↑ Hoe, Susanna. The Taking of Hong Kong: Charles and Clara Elliot in China Waters (angol nyelven). Routledge (1999). ISBN 978-0-7007-1145-1
↑ Byrne, Joseph Patrick. Encyclopedia of Pestilence, Pandemics, and Plagues: A-M (angol nyelven). ABC-CLIO (2008). ISBN 0-313-34102-8
^ a b c d e Wiltshire, Trea. Old Hong Kong, 5th (angol nyelven), FormAsia Books (1997). ISBN 962-7283-13-4
↑ Moore, Lynden. The growth and structure of international trade since the Second World War (angol nyelven). Cambridge University Press (1985). ISBN 978-0-521-46979-1. Hozzáférés ideje: 2011. szeptember 1.
↑ (2005. június 21.) „Appointment of Chief Executive” (angol nyelven), Kiadó: Hong Kong Government. Hozzáférés ideje: 2010. szeptember 17.
↑ Burns, John P.. Government Capacity and the Hong Kong Civil Service (angol nyelven). Oxford University Press (2004). ISBN 978-0-19-590597-7
↑ Gaylord, Mark S.. Introduction to Crime, Law and Justice in Hong Kong (angol nyelven). Hong Kong University Press (2009). ISBN 978-962-209-978-4
↑ Weisenhaus, Doreen. Hong Kong Media Law: A Guide for Journalists and Media Professionals (angol nyelven). Hong Kong University Press (2007). ISBN 978-962-209-808-4
↑ Huque, Ahmed Shafiqul. The Civil Service in Hong Kong (angol nyelven). Hong Kong University Press (1998). ISBN 962-209-458-9. Hozzáférés ideje: 2011. szeptember 1.
↑ Yum, Cherry (2007.). „Which Chinese? Dialect Choice in Philadelphia’s Chinatown” (angol nyelven), Kiadó: Haverford College. Hozzáférés ideje: 2010. augusztus 25.
↑ Bromma, Hubert. How to Invest in Offshore Real Estate and Pay Little Or No Taxes (angol nyelven). McGraw-Hill Professional (2007). ISBN 978-0-07-147009-4
↑ Yeung, Rikkie. Moving Millions: The Commercial Success and Political Controversies of Hong Kong's Railways (angol nyelven). Hong Kong University Press (2008). ISBN 978-962-209-963-0
↑ Hong Kong's Linked Exchange Rate System (angol nyelven). Hong Kong Monetary Authority. Hozzáférés ideje: 2010. október 6.
↑ Hong Kong Government (2009-9-18). "Big Market, Small Government" (in angol). Press release. Elérés: 2010-10-06.
↑ Lam, William H. K.. Advanced Modeling for Transit Operations and Service Planning (angol nyelven). Emerald Group Publishing (2003). ISBN 978-0-08-044206-8
↑ Cushman, Jennifer Wayne. Fields from the sea: Chinese junk trade with Siam during the late eighteenth and early nineteenth centuries (angol nyelven). SEAP Publications (1993). ISBN 0-87727-711-7
↑ Thomson, John. Illustrations of China and Its People (angol nyelven). Sampson Low, Marston, Low, and Searle (1873)
↑ Fowler, Jeaneane D.. Chinese Religions: Beliefs and Practices (angol nyelven). Sussex Academic Press (2008). ISBN 978-1-84519-172-6
↑ Chan, Cecilia. Death, Dying and Bereavement: a Hong Kong Chinese Experience (angol nyelven). Hong Kong University Press (2006). ISBN 978-962-209-787-2
↑ Stone, Andrew. Hong Kong and Macau (angol nyelven). Lonely Planet (2008). ISBN 978-1-74104-665-6
↑ (2004.) „Ground Subsidence Monitoring in Hong Kong with Satellite SAR Interferometry” (angol nyelven) (PDF). Photogrammetric Engineering & Remote Sensing 70 (10), 1151–1156. o. ISSN 0099-1112. Hozzáférés ideje: 2012. június 15.
↑ Sinn, Elizabeth (1990.). „Kowloon Walled City: Its Origin and Early History” (angol nyelven). Journal of the Hong Kong Branch of the Royal Asiatic Society 27, 30–31. o. [2013. október 24-i dátummal az eredetiből archiválva]. Hozzáférés ideje: 2012. június 20.
↑ Murad, Linda Christine (2002.). „Hong Kong’s Education System: Challenge for the Future” (angol nyelven) (pdf). Perspectives On Business & Economics 20 (Hong Kong: Asia's World City). [2006. szeptember 17-i dátummal az eredetiből archiválva]. Hozzáférés ideje: 2012. június 22.
↑ Chan, Shun-hing. Changing Church and State Relations in Hong Kong, 1950–2000 (angol nyelven). Hong Kong University Press (2003). ISBN 962-209-612-3
Nagy Gábor (2007.). „Törésvonalak”. HVG XXIX. (26.), 26. o.
Jordán Gyula (1997.). „Hongkong százéves történelméről”. História (4).
Vitatott: Tajvan (Táiwān ) – a KNK saját tartományának tekinti
Kuanghszi (Guǎngxī) • Belső-Mongólia (Nèi Měnggǔ) • Ninghszia (Níngxià) • Tibet (Xīzàng) • Ujgúria / Hszincsiang (Xīnjiāng)
A lap eredeti címe: „https://hu.wikipedia.org/w/index.php?title=Hongkong&oldid=16402539”
A lap utolsó módosítása: 2015. augusztus 21., 23:16

matches: Bíróság Bíróság Bíróság Bíróság Bíróság Bíróság


text:
Adóelőnyt eredményező ügyletek | Deloitte Magyarország
Lehet, ami nem tilos: a Kúria jogalkalmazási gyakorlata az adóelőnyt eredményező ügyletekről
A vállalkozások törekedhetnek adóelőnyök elérésére, de magatartásuk nem irányulhat az adókötelezettségek megkerülésére - derül ki a Deloitte Legal elemzéséből. A Deloitte Legal a Kúria közel 100 egyedi adóügyben hozott döntésén keresztül tárta fel a rendeltetésszerű joggyakorlás körében kialakult hazai bírósági gyakorlatot.
Ugyan a rendeltetésszerű joggyakorlás követelménye időtlen idők óta az adóeljárás egyik alapelve, az utóbbi időkben mégis fokozódó figyelem helyeződik erre az elvre. Számos nemzetközi és Európai Uniós törekvés hangsúlyozza ennek az elvnek a fontosságát, 2018. január 1-jétől pedig a rendeltetésszerű joggyakorlás követelménye a magyar adóeljárásnak is az első számú alapelvévé vált.
Eszerint, az adójogviszonyokban a jogokat és kötelezettségeket rendeltetésszerűen kell gyakorolni, és nem minősül rendeltetésszerűnek az olyan ügylet, amelynek célja az adószabályokban foglalt kötelezettségek megkerülése. Rendeltetésellenes joggyakorlásról általában akkor beszélünk, amikor egy ügylet vagy ügyletsorozat látszatra jogszerű, azonban az ügylet, ügyletsorozat valós célja kizárólag vagy túlnyomó részben olyan adómegtakarítás elérése, ami ellentétben áll az adószabályok célkitűzéseivel.
A Deloitte Legal a Kúria közel 100 egyedi adóügyben hozott ítéletét dolgozta fel annak vizsgálata érdekében, hogy milyen szempontok alapján tekint a Kúria egy adóelőnyt eredményező gazdasági ügyletet jogszerűnek vagy adókikerülésre irányuló jogellenes magatartásnak. A Kúria ítéleteit feldolgozó joggyakorlat-elemzésből kiderül, hogy ugyan a Nemzeti Adó- és Vámhivatal gyakran hivatkozik a rendeltetésszerű joggyakorlás sérelmére, a bíróságok a rendeltetésszerű joggyakorlás sérelmét általában csak olyan esetekben állapítják meg, amikor a felek közötti ügylet elsődleges – „uralkodó” – célja tiltott adóelőny elérése. Nem kerül tehát megállapításra a rendeltetésszerű joggyakorlás sérelme azokban az esetekben, amikor az ügylet célja a piacon elérhető valós gazdasági előnyök kiaknázása, még akkor sem, ha a vállalkozás az ügylet következtében adóelőnyt is realizál.
Nincs akadálya annak, hogy egy vállalkozás az üzleti döntései során adózási szempontokat is figyelembe vegyen. A törvény csak azt tiltja, hogy a vállalkozások abból a célból kreáljanak ügyleteket, hogy ilyen módon adóelőnyhöz jussanak.
– emelte ki Harcos Mihály, a Deloitte Legal adóperes szakértője.
Az elemzésbe bevont jogesetekben a Kúria legtöbbször azoknál az ügyeknél állapította meg a jogellenességet, amelyeknél az ügylet tisztán mesterséges jellege, vagy az ügyletben részt vevő felek közötti jogi-, gazdasági- és személyes összefonódás, vagy az ügylet mögött álló valós gazdasági tartalom hiánya miatt valószínűsíthető volt az, hogy az ügylet nem valós gazdasági célt szolgál, hanem tiltott adóelőny elérésének eszköze. Így például a Kúria az ügyek vizsgálatánál kiemelt figyelmet fordít arra, hogy az adóhatóság által vitatott gazdasági ügyletnek ki az irányítója, finanszírozója, és az ügylettel elért előnyökből ki részesül. Azt is hangsúllyal veszi figyelembe a Kúria, hogy az adóelőnyt eredményező ügyletek mennyire életszerű körülmények között valósulnak meg, mert a tisztán mesterséges körülmények között lejátszódó gazdasági ügyleteknél feltételezhető az összejátszás, a jogellenesség (ha például a termék csak „papíron cserél gazdát”, vagy a termék értékesítése indokolatlanul sokszereplős értékesítési láncolaton keresztül valósul meg).
A Kúria döntéseiből azonban kiderül az is, hogy a vállalkozásoknak nincs olyan kötelezettségük, hogy az adózási szempontból kedvezőtlenebb megoldásokat válasszák. Ha például egy gazdasági cél többféle gazdasági ügylettel is elérhető, akkor a vállalkozás szabadon választhatja a számára adózási szempontból előnyösebb ügyletet. Minden esetben azt kell tehát vizsgálni, hogy az ügyletnek van-e valós gazdasági oka, az ügylet a piacon elérhető gazdasági előnyök elérésére irányul-e, vagy az ügylet pusztán adóelőnyök elérése céljából jött létre.
A Kúria több eseti döntésben foglalkozott azzal a kérdéskörrel is, amikor egy cégcsoport működése során végrehajtott gazdasági esemény a cégcsoport valamelyik tagvállalkozása szempontjából hátrányos. Ugyan a NAV ilyen esetekben hajlamos kifogásolni a pórul járt tagvállalkozásnál lecsapódó ráfordításokat vagy vesztességet, a Kúria álláspontja azonban ezekben az esetekben is az, hogy az ügyletek mögötti gazdasági ésszerűséget kell vizsgálat alá vonni, mégpedig az egész cégcsoport szintjén, nem pusztán a hátrányos helyzetben lévő csoporttag egyéni érdeke szempontjából. Ha az ügylet gazdasági ésszerűsége így megállapítható, akkor nem valósul meg rendeltetésellenes joggyakorlás.
Amint látjuk, a rendeltetésszerű joggyakorlás alapelve egyre inkább az adózás egyik legfontosabb követelményévé válik: ez alapján a jogalkotó jogellenesnek tekinti a vállalkozás magatartását, ha annak legfőbb racionális indoka a jogszabály céljának megkerülése, még akkor is, ha a vállalkozás cselekvése alapvetően megfelel az adójogi normáknak. Lényeges ezért, hogy a vállalkozások jogügyleteiket a jogok rendeltetésszerű gyakorlásával valósítsák meg és az ügylet valós cél szerinti minősítése minden esetben megfeleljen a vállalkozások általi adójogi minősítésnek.
Amennyiben további kérdése merülne fel, vagy az ön cége is érintett a fenti témákban, keresse jogvitákra specializálódott csoportunk szakértőit!

matches: Kúria Kúria Kúria Kúria Kúria Kúria Kúria Kúria Kúria Kúria


text:
hirek.sk | TASR • 2019. november 05., 16:07
Két jelölt fog megküzdeni a Legfelsőbb Bíróság elnöki posztjáért: Alena Šišková és Ján Šikuta. Ezt Veronika Müller, a Szlovák Köztársaság Bírói Tanácsának szóvivője erősítette meg a TASR hírügynökségnek kedden. Az elnökválasztásra november 25-én kerül sor.
Šikutát Branislav Jablonka, a Bírói Tanács egyik tagja, Šiškovát pedig Daniela Švecová, a Legfelsőbb Bíróság volt elnöke javasolta a posztra. „Ma már biztos, hogy a vonzó pozícióért két jelölt fog megküzdeni” – állapította meg Müller.
Jelölteket a Legfelsőbb Bíróság élére a Bírói Tanács tagjai, az egyéb bírósági tanácsok, a bírók szakszervezetei, a Legfelsőbb Bíróság bírói plénuma, a Legfelsőbb Bíróság bírói és az igazságügy-miniszter javasolhatnak. A Legfelsőbb Bíróság elnöke csak az intézmény bírója lehet.
Az elnökválasztás első fordulójában egyik jelöltet sem sikerült megválasztani a posztra.
A Legfelsőbb Bíróság elnökének újabb választására november 25-én, 13 órától kerül sor.
Jelölteket november 4-ig lehetett javasolni.

matches: Bíróság Bíróság Bíróság Bíróság Bíróság Bíróság Bíróság


text:
Kvk.IV.38.045/2019/2. számú határozat | K Ú R I A
Kvk.IV.38.045/2019/2. számú határozat
Az ügy száma: Kvk.IV.38.045/2019/2.
Kérelmező: Nemzeti Roma Összefogás
Kérelmező képviselője: Kusper Ügyvédi Iroda (eljáró ügyvéd: Dr. Kusper Zsolt)
A felülvizsgálni kért jogerős határozat száma: Nemzeti Választási Bizottság 393/2019. számú határozata
– a Nemzeti Választási Bizottság 393/2019. számú határozatát helybenhagyja;
- kötelezi a kérelmezőt, hogy fizessen meg az államnak – külön felhívásra – 10.000 (tízezer) forint felülvizsgálati eljárási illetéket.
[1] Kérelmező 2019. szeptember 9-én a roma területi nemzetiségi önkormányzati képviselők 2019. évi választásán Budapest Fővárosban állított területi listáját 8 fő jelölttel bejelentette a Fővárosi Választási Bizottságnál (a továbbiakban: FVB). A lista bejelentésével egyidejűleg 65 db ajánlóívet adott át, amelyből 20 db üres volt, így a Fővárosi Választási Iroda (a továbbiakban: FVI) 45 db ajánlóívet ellenőrzött, és az ellenőrzés eredményéről tájékoztatta az FVB-t.
[2] Az FVB határozatában hivatkozott a nemzetiségek jogairól szóló 2011. évi CLXXIX. törvény (a továbbiakban: Nek tv.) 60. § (1) bekezdésére, amely alapján az a nemzetiségi szervezet állíthat területi listát, amely a fővárosban, megyében kitűzött települési nemzetiségi önkormányzati képviselők választásán legalább a választások tíz százalékában önállóan jelöltet állított, és amely a választópolgárok legalább két százalékának ajánlását összegyűjtötte. Megállapította, hogy a nemzetiségi önkormányzati választás kitűzésekor, 2019. július 30-án Budapest Főváros 7740 választópolgára szerepelt a központi névjegyzékben roma nemzetiségi választópolgárként, így a listaállításhoz szükséges ajánlások száma 155.
[3] Összevetve a törvényi követelményekkel az FVB megállapította, hogy a Fővárosi Választási iroda (a továbbiakban: FVI) tájékoztatása szerint a Nemzeti Roma Összefogás leadott ajánlóívein 145 darab érvényes ajánlás szerepelt, amely nem felel meg a Nek tv. 60. § (1) bekezdésében foglalt követelménynek.
[4] Az FVB ezek alapján a választási eljárásról szóló 2013. évi XXXVI. törvény (a továbbiakban: Ve.) 133. § (2) bekezdése szerint a lista nyilvántartásba vételét visszautasította.
[5] Kérelmező jogi képviselője útján 2019. szeptember 16-án, 15 óra 25 perckor személyesen eljárva fellebbezést nyújtott be az FVB 135/2019. (IX. 13.) számú határozatával szemben. Előadta, hogy az FVB határozata súlyosan sérti az Alaptörvény XXIII. cikkét, a Ve. 2. § (1) bekezdését, 126. §-át és az NVB 5/2014. iránymutatásában foglaltakat. Megítélése szerint az FVB az ajánlások ellenőrzése során a teljes körű egyezés törvényi követelményének érvényesítése mellett nem tartotta tiszteletben a jelölő szervezetre leadott ajánlásban megnyilvánuló választópolgári akaratot.
[6] A jogszabálysértésekkel összefüggésben megjelölte 160 választópolgár adatait. Indokolása szerint a négy csoportban, összesen 193 tételben megjelölt választópolgárok adatai mindenképpen megfelelnek a jogszabályi követelményeknek.
[7] Kérelmező kifogásolta továbbá, hogy az FVB határozatát nem kézbesítette számára, azt csak a honlapját figyelve észlelte, illetve hogy az ellenőrzés részleteiről megfelelő tájékoztatást nem kapott, így a fellebbezését csak saját adatai (”nyilvántartása”) alapján készíthette. Kérte az FVB határozatának megváltoztatását és a lista nyilvántartásba vételét.
[8] A Nemzeti Választási Bizottság (a továbbiakban: NVB) 393/2019. számú határozata szerint a fellebbezés az FVB határozata érdemének megváltoztatására nem alkalmas.
[9] Az FVI Kérelmező ajánlásainak ellenőrzését az alábbiak szerint végezte el: feldolgozott ajánlóívek száma: 45, ebből érvényes: 36, érvénytelen: 9; az érvényes íveken lévő rögzített ajánlások száma: 254, érvényes ajánlások száma összesen: 145, érvénytelen ajánlások száma összesen: 109; az érvénytelen ajánlások közül formai hibás ajánlás: 0, többszörös ajánlás: 6, egyéb okból érvénytelen: 103.
[10] Az NVB a Nemzeti Választási Iroda (a továbbiakban: NVI) útján elvégezte a Kérelmező által megjelölt okok alapján, a fellebbezésben konkrétan hivatkozott 193 darab ajánlás ismételt vizsgálatát. Megállapította tételesen, hogy a Kérelmező mely esetekben kezdeményezett felülvizsgálatot olyan ajánlások kapcsán, amelyeket az FVI az ellenőrzése során már érvényesként regisztrált jelentésében (összesen 97 tétel). Kérelmező továbbá olyan ajánlások esetében kezdeményezett felülvizsgálatot névjegyzékben való szereplés vagy megfelelő adategyezés címszavakkal, amely az ellenőrzés alapján érvénytelen íven szerepelt: 29472I0003, 29472I0007, 29472I0011, 29472I0013, 29472I0015, 29472I0021, 29472I0023, 29472I0026, 29472I0032 jelű ívek, illetve az íveken szereplő valamennyi ajánlás. Ezen ívek érvénytelenségét az aláírást gyűjtő polgár adatainak eltérése okozta.
[11] Az NVB hivatkozással élt, mely szerint a Kúria népszavazási kezdeményezést támogató aláírások ellenőrzésével kapcsolatban a Knk.I.37.722/2016/3. számú végzésében úgy foglalt állást, hogy aláírás gyűjtő adataihoz kapcsolódó hiányosságok azt eredményezik, hogy az íven szereplő valamennyi támogatói aláírás a népszavazási kezdeményezésről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény (a továbbiakban: Nsztv.) 17. § első fordulatának megfelelően érvénytelen lesz. Megállapította, hogy mivel a népszavazási kezdeményezést támogató aláírások és az jelölést támogató ajánlások ellenőrzésére vonatkozó szabályok nagymértékű hasonlóságot mutatnak, az utóbbi esetben is indokolt az az értelmezés, miszerint az ajánlás érvényességének feltétele a Ve. 122. § (6) bekezdésében foglaltak teljesülése. Az NVB ezért jelen eljárásban is alkalmazhatónak tartotta a Kúria döntésében foglalt megállapítást, és egyetértett a FVI ellenőrzésében szereplő minősítésekkel.
[12] Kérelmező által megjelölt további esetekben az NVB tételes hiba-okokat talált, amelyek megfeleltek az FVI ellenőrzésének (12 tétel).
[13] Az NVB két esetben Kérelmező indítványának megfelelően módosította az ajánlás érvényességét, és elfogadta azokat:
1. 29472I0019 ív (1.) sorszámon az ajánlásban meglévő adateltérés (irányítószám hiánya) nem okozta az ajánlás érvénytelenségét, mivel annak feltüntetése nem kötelező;
2. 29472I0019 ív (5.) sorszámon az ajánlásban meglévő adateltérés (második utónév elhagyása, ajtó-emelet megjelölésének hiánya a lakcímben) nem okozta az ajánlás érvénytelenségét, mivel ezek a kisebb jelentőségű eltérések a Ve. 126. § (2) bekezdése alapján megengedettek.
[14] Az NVB a fenti tételes ellenőrzés alapján megállapítja, hogy a FVI ellenőrzése és ennek alapján az FVB döntése az Alaptörvény felhívott rendelkezésének és a választási eljárás alapelveinek megfelelt. Az egyes ajánlások érvénytelenségének oka döntően a Kérelmező által lényegesen eltérő okok miatt lett megállapítva, az ellenőrzés korrekcióját csak kettő esetben lehetett elvégezni. Kérelmező által megjelölt és vizsgálható ajánlások közül ezért 147 felelt meg minden szempontból a jogszabályi követelményeknek, amely elmarad a listaállításhoz szükséges 155 ajánlástól a roma fővárosi területi nemzetiségi önkormányzati képviselők 2019. évi választásán, és így a lista nyilvántartásba vételének visszautasítását indokolja.
[15] Az NVB az FVB határozatának kézbesítését vizsgálva megállapította, hogy a jelölő szervezet jogorvoslathoz való joga a közlés elmaradása miatt végül nem sérült.
[16] Mindezek alapján az NVB a Ve. 231. § (5) bekezdés a) pontja alapján a 135/2019. (IX. 13.) FVB határozatot érdemét illetően helybenhagyta.
[17] Kérelmező az NVB határozatának megváltoztatását kérte. Másodlagosan kérte, hogy azt a Kúria helyezze hatályon kívül, és kötelezze új eljárásra az FVB-t, illetve az NVB-t.
[18] Álláspontja szerint a határozat meghozatalakor az NVB megsértette Magyarország Alaptörvénye 1. cikk (3) bekezdését és a XXIII. cikkét, a Ve. 2. § (1) bekezdését, 126. §-ában foglaltak, mert az ajánlások ellenőrzésekor a megjelölt jogszabályhelyeket helytelenül és tévesen értelmezte illetőleg az ajánlások ellenőrzésének egyes kérdéseiről szóló 5/2014. NVM iránymutatása alapján a jogszabállyal ellentétesen járt el.
[19] A kérelem szerint az ajánlást gyűjtő személy adatainak nem egyezősége miatt az általa jegyzett ajánló íveken szereplő érvényes ajánlásokat nem lehetett volna figyelmen kívül hagynia a választási bizottságoknak.
[20] Másrészt a kérelem kifogásolja a tételes ellenőrzés elmaradását, hivatkozva a két, csekély eltérés miatt az NVB által utólag érvényesnek tekintett ajánlás esetére, amit 12 eset kontrollja után szűrtek ki. További ellenőrzéssel eszerint a hiányzó érvényes ajánlások meglettek volna.
[21] A felülvizsgálati kérelem nem megalapozott.
[22] A Ve. 222. § (1) bekezdése szerint az NVB határozatával szemben felülvizsgálati kérelmet az ügyben érintett természetes és jogi személy, jogi személyiség nélküli szervezet nyújthat be. Kérelmezőnek az ügyben való érintettségét az alapozza meg, hogy a sérelmezett határozatban megjelölt listaállító jelölő szervezet.
[23] A Kúriának abban a kérdésben kellett állást foglalnia, hogy az ajánlást gyűjtő személy azonosíthatóságának hiányában az általa jegyzett ajánlóíven szereplő ajánlások is érvénytelenek-e (I.), továbbá az ajánlások tételes ellenőrzése az eljárás során megtörtént-e (II.).
[24] Az ajánlóívre vonatkozó rendelkezéseket a Ve. 120-121. §-ai tartalmazzák. A Ve. 120. § (2) és 121. § (1) bekezdései alapján az ajánlóív kizárólag a választási iroda által kiállított ajánlóív lehet. Az ajánlóív adattartalmával kapcsolatban a Ve. 121. §-a rögzíti, hogy azon szerepel a választás típusa, a jelölő szervezet neve, a választókerület megnevezése és az ív egyedi azonosítója. A Ve. 125. § (2) bekezdése szerint az ajánlások ellenőrzése során meg kell vizsgálni a 122. §-ban foglalt követelmények teljesülését, azonosítani kell az ajánló választópolgárt, meg kell állapítani, hogy rendelkezik-e választójoggal, továbbá meg kell állapítani, hogy az érvényes ajánlások száma eléri-e a jelöltséghez szükséges számot. A 126. § szerint az ajánlás érvényes, ha
„a) az ajánló választópolgár az ajánlóív kiadásának és benyújtásának napja közötti bármely időpontban jogosult volt jelöltet ajánlani a választókerületben,
b) az ajánló választópolgár ajánlóíven feltüntetett adatai – az aláírás kivételével – a szavazóköri névjegyzék adataival megegyeznek,
[25] A Ve. 122. § (6) bekezdése szerint az ajánlóíven az ajánlást gyűjtő személynek fel kell tünteti a nevét, személyi azonosítóját – ha nem rendelkezik személyi azonosítóval, a személyazonosságát igazoló hatósági igazolványának számát – és az aláírását.
[26] Az NVB a Kúria népszavazási kezdeményezést támogató aláírások ellenőrzésével kapcsolatban a Knk.I.37.722/2016/3. számú végzésre utalt, amely szerint a szabálytalan íven szereplő valamennyi támogatói aláírás az Nsztv. 17. § első fordulatának megfelelően érvénytelen lesz. Kérelmező szerint viszont ezzel az NVB szükségtelenül korlátozta a roma választópolgárok Alaptörvényben biztosított választáshoz való jogát és törvénysértő módon szembe helyezkedett a Ve. 126. §-ában foglaltakkal, ami az érvényes ajánlásokra vonatkozik. Kérelmező tehát az önmagukban érvényes ajánlások „föláldozását” kifogásolja, az ajánlásokat gyűjtőt érintő szabálytalanság esetére.
[27] A Ve. 122. § (6) bekezdése és 126. §-a közötti ellentmondás csak látszólagos, tekintettel a szabály közvetlen jogi környezetére. A 123. § (4) bekezdése szerint ugyanis érvénytelen az az ajánlás, amit az ajánlási szabályok megsértésével gyűjtöttek. Figyelemmel a Kúria idézett végzésére, az NVB és a kérelmező által is analógiaként használt Nsztv. 17. §-a szerint a 15. (az aláírásgyűjtő ívre vonatkozó) §-ban foglaltaknak nem megfelelő vagy a 16. (az aláírásgyűjtés helyére vonatkozó) §-ban foglalt rendelkezések megszegésével gyűjtött aláírás érvénytelen. A Ve. 123. § (4) bekezdése eszerint a Ve. 60. pontját alkotó 122. (az aláírásgyűjtő ívre vonatkozó) és 123. (az aláírásgyűjtés helyére vonatkozó) §-ra kell, hogy közvetlenül vonatkozzon. Érvénytelen tehát a Ve. alapján az az ajánlás, amit az ajánlóívre vonatkozó szabályok, köztük a 122. § (6) bekezdése megszegésével gyűjtöttek, vagyis ha az ajánlóíven az aláírást gyűjtő személy azonosításra alkalmas adatai nem megfelelőek, akkor az adott ajánlóíven gyűjtött ajánlások is érvénytelenek – tekintet nélkül az adott ajánlás „önmagában való”, azaz 126. § (2) bekezdés szerinti „érvényességére”. A jogszabály e kifejezett rendelkezése folytán a felülvizsgálati kérelemben megjelölt alapelvi sérelmek felmerülése kizárt.
[28] A felülvizsgálati kérelem másik kifogása szerint az ajánlások tételes ellenőrzése nem történt meg. Megállapítható, hogy ez nem helytálló. Az FVI ellenőrzésének kimutatása tételesen megtörtént az ajánlás ellenőrző rendszer lefuttatásával, mely az ügyiratok között megtalálható. Az NVI ellenőrzésének eredményeit pedig az NVB határozata részletesen, az egyes ajánlásokra tételesen kiterjedően tartalmazza.
[29] A kérdés tisztázását illetően a Kúria rámutat, hogy a Ve. 228. § (2) bekezdése és a közigazgatási perrendtartásról szóló 2017. évi I. törvény (a továbbiakban: Kp.) 157. § (7) bekezdése alapján alkalmazandó Kp. 124. § (5) bekezdésének megfelelően – figyelemmel a Ve. 229. § (2) bekezdéséből következően alkalmazandó a polgári perrendtartásról szóló 1952. évi III. törvény módosításáról és az egyes közigazgatási nemperes eljárásokról szóló 2005. évi XVII. törvény (a továbbiakban: Knptv.) 1. § (2) bekezdésére, valamint 2. § (2) bekezdésére – a kérelemre a Kp. keresetlevélre vonatkozó 37. § (1) bekezdés f) pontja vonatkozik, azaz a félnek kell a kérelem alapjául szolgáló bizonyítékokat előadnia. A felülvizsgálati kérelem azonban erre vonatozó tételes állítást (azaz: melyik érvénytelennek minősített ajánlást vagy ajánlásokat tartja e kétszeres ellenőrzés ellenében érvényesnek) nem hoz fel. Jelen eljárás rövid (háromnapos) határideje további hivatalból történő részletes bizonyítási eljárás lefolytatását nem teszi sem lehetővé, sem kötelezővé, jelen esetre tekintettel pedig az előbbiek miatt indokolttá sem.
[30] Kérelmező az ajánlást gyűjtő személyeket illetően a kérdésesek adatai nem megfelelőségét egyébiránt nem vitatta.
[31] A Kúria minderre tekintettel, a hatásköre gyakorlására jelen ügykörben irányadó Ve. 231. § (5) bekezdése a) pontjára figyelemmel, az NVB 393/2019. számú határozatát helybenhagyta.
[32] A Kúria a felülvizsgálati kérelmet a Ve. 228. § (2) bekezdése Kp. 157. § (7) bekezdése alapján alkalmazandó Kp. 124. § (5) bekezdésének megfelelően – figyelemmel a Ve. 229. § (2) bekezdéséből következően alkalmazandó Knptv. 1. § (2) bekezdésére – tárgyaláson kívül bírálta el.
[33] A Kúria az eljárási illetékről való rendelkezés során a Kp. 157.§ (7) bekezdésére is figyelemmel a Ve. 228. § (2) bekezdése folytán alkalmazandó Kp. 35. § (1) bekezdésén keresztül alkalmazott Pp. 101. § (1) és 102. § (1) bekezdései alapján és az illetékekről szóló 1990. évi XCIII. törvény (Itv.) 5. § (1) bekezdés d) pontja alapján döntött, tekintetbe véve ugyanezen jogszabályi szakasz (2) és (3) bekezdését is. Mivel a kérelmező nem nyilatkozott a (2) bekezdés szerinti feltételek fennállásáról, ezért az Itv. 5. § (1) bekezdés d) pontja szerinti illetékmentesség jelen eljárásban nem illette meg. Az Itv. 45/A. § (5) bekezdése szerinti eljárási illetéket ezért a kérelmező viseli.
[34] A végzés elleni felülvizsgálatot a Ve. 232. § (5) bekezdése zárja ki.

matches: Kúria Kúria Kúria Kúria Kúria Kúria Kúria Kúria Kúria